Lipaki Tsa Jehova li Thusa Barab’abo Tsona Joang ha ba le Maqakabetsing?
Ha ho hlaha likoluoa, Lipaki Tsa Jehova li hlophisa liphallelo ’me li li isetsa balumeli-’moho le tsona ba amehileng. Liphallelo tseo li bontša hore re ratana e le kannete. (Johanne 13:34, 35; 1 Johanne 3:17, 18) Re thusa ka litsela life?
Re ntša monehelo oa lichelete. Ha Judea e hlaseloa ke tlala ea boja-likata, Bakreste ba pele ba Antioke ba ile ba romela chelete ho phallela Bakreste bao ba Judea. (Liketso 11:27-30) Le rōna ha re utloa hore barab’abo rōna ba libakeng tse ling ba tobane le mathata, re romela monehelo ka liphutheho tsa habo rōna e le hore ho thusoe bao ba maqakabetsing ka lintho tseo ba li hlokang.—2 Bakorinthe 8:13-15.
Re ba phallela ka lintho tse ka ba tsoelang molemo. Baholo ba lulang sebakeng sa koluoa ba batla litho tsohle tsa phutheho ho tiisa hore ba li fumana kaofela ’me li sireletsehile. Komiti ea liphallelo e ka lokisetsa hore ba fuoe lijo, metsi a nooang a hloekileng, liaparo, bolulo le kalafo. Lipaki tse ngata tse nang le tsebo e hlokahalang li ithaopela ho ea libakeng tseo ka litšenyehelo tsa tsona ’me li kenya letsoho mosebetsing oa liphallelo kapa oa ho lokisa mahae a senyehileng le Liholo Tsa ’Muso. Se re thusang hore re hlophise liphallelo ka potlako ha ho hlaha koluoa ke hore ka mokhatlong oa rōna re momahane ebile re tloaetse ho sebetsa ’moho. Le hoja re thusa “ba amanang le rōna tumelong,” ha ho khoneha re boetse re thusa batho ba bang, ho sa tsotellehe hore na ke ba bolumeli bofe.—Bagalata 6:10.
Re tšelisa ba maqakabetsing ka Mangolo ebile rea ba khothatsa. Mahlatsipa a likoluoa ke ’ona ao ka ho khetheha a hlokang matšeliso. Linakong tse joalo, Jehova, “Molimo oa matšeliso ’ohle,” o re fa matla. (2 Bakorinthe 1:3, 4) Re thabela ho bolella batho ba sithabetseng litšepiso tsa Bibele, le ho ba kholisa hore haufinyane ’Muso oa Molimo o tla felisa masetla-pelo ’ohle a utloisang batho bohloko le ho ba bakela mahlomola.—Tšenolo 21:4.
Ke hobane’ng ha Lipaki li khona ho nka bohato ka potlako ha ho hlaha likoluoa?
Re ka tšelisa batho ba anngoeng ke likoluoa joang ka Mangolo?
Video: Japan—E Ntse e Fumana Lithuso le ka Mor’a Selemo!
Dipaki Tsa Jehofa di ntse di tswela pele ho fana ka dithuso tse hlokahalang ho mahlatsipa a tshisinyeho ya lefatshe le tsunami.
Shebella tlaleho ea kamoo Lipaki Tsa Jehova li ileng tsa thusa balumeli-’moho le tsona le mahlatsipa a mang a leholiotsoana le bakileng tšenyo.